
Római íjjászok Mikházán

A Maros megyei Mikháza (Călugăreni) egy gazdag történelmi múlttal rendelkező település, mely Marosvásárhelytől 26 km-re, a Nyárád folyó bal partján fekszik. A település fejlődésének első jelentős korszaka a Kr. u. 2–3. századig nyúlik vissza, ugyanis itt található a Cohors prima Augusta Itureorum római segédcsapat tábora és katonai vicusa. Az erődítmény az egykori Dacia majd Dacia Superior, illetve Dacia Apulensis tartomány keleti védvonalának az egyik fontos logisztikai központja volt. A katonai tábor területének régészeti kutatása a 19. századig nyúlik vissza és egy nemzetközi kutatócsoport együttműködéseként jelenleg is zajlik.1 A 2013-as évben újrakezdett szisztematikus kutatásokat a Maros Megyei Múzeum koordinálja és a tábor parancsnoki épületére (A szektor), az északnyugati saroktoronyra (D szektor), a fürdőépületre (B szektor) és a vicus északnyugati insulájára (C szektor) koncentráltak. A tábor körül fekvő közel húszhektáros katonai vicus átfogóbb kutatására a faluban zajló közművesítés okán zajló leletmentő ásatások révén (ERA és ERC projektek) került sor.
Jelen dolgozat célja a Mikházán előkerült 114 darab nyílhegy tudományos feldolgozása. A vizsgálat a következő paraméterek szerint folyik: nyersanyag meghatározása2, tipo-kronológiai besorolás, a tárgyak térbeli eloszlásának vizsgálata, koncentrációk kimutatása, analógiák keresése és esetleges funkciók meghatározása.



